Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2020/C 70/06)

Käesoleva dokumendi avaldamine annab õiguse esitada muudatuse suhtes vastuväiteid kooskõlas Euroopa Parlamendi ja nõukogu määruse (EL) nr 1151/2012 (1) artikliga 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„RISO NANO VIALONE VERONESE“

ELi nr: PGI-IT-01529-AM03 – 22. juuni 2018

KPN ( ) KGT (X)

1. Taotlejate rühm ja õigustatud huvi

Consorzio di tutela della IGP Riso Nano Vialone Veronese [KGT „Riso Nano Vialone Veronese“ kaitse ühing]

Via V. Veneto 4 PO Box 69 37063 Isola Della Scala VR ITALY

E-post: info@risovialonenanoveronese.it; risoveronese.igp@gmail.com

Sertifitseeritud E-post: risonano.vr@pec.it

KGT „Riso Nano Vialone Veronese“ kaitse ühingul (Consorzio di tutela della IGP Riso Nano Vialone Veronese) on seadusekohane õigus esitada muutmistaotlus vastavalt põllumajandus-, toiduainete- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☐ Toote nimetus

☒ Tootekirjeldus

☒ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☐ Märgistamine

☒ Muu [pakendamine, keelelised muudatused].

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Tootekirjeldus

— Tootespetsifikaadi artikli 2 lauset „Kaitstud geograafilise tähisega „Riso Nano Vialone Veronese“ riis peab olema eranditult japonica riis sordist „Vialone Nano“.“ muudetakse järgmiselt: „Kaitstud geograafilise tähisega „Riso Nano Vialone Veronese“ riis peab olema eranditult koorimata riis sordist „Vialone Nano“.“

Viide japonica riisile jäetakse välja; on tuletatav, et tegemist on japonica riisiga, sest kaitstud geograafilise tähisega riisi kasvatamiseks kasutatakse üksnes riisisordi „Vialone Nano“ seemneid.

— Tootespetsifikaadi artiklile 2 lisatakse järgmine tekst: „Vabasse ringlusse laskmiseks tuleb „Riso Nano Vialone Veronese“ klassifitseerida ühe järgmise tooteliigina: — poollihvitud või poolpruun riis: saadud idu ja kesta osalist eemaldamist hõlmava lihvimise teel; — valge riis: saadud kesta täielikku eemaldamist hõlmava lihvimise teel; esineb.“

Valge riisi tüübile lisatakse poollihvitud või poolpruuni riisi tüüp. Poollihvitud või poolpruuni riisi tüübi lisamisega võimaldatakse suurendada kaitstud geograafilise tähisega „Riso Nano Vialone Veronese“ sertifitseeritud toodete valikut. Säilinud on määratletud piirkonnas isegi enne 2009. aastat nimetatud liiki toodete tootmist tõendavad ajaloolised esemed (nt riisi pakendid, hinnakirjad ja reklaamimaterjalid).

Lisaks esitatakse spetsifikaadi täpsustamiseks igat liiki riisi saamise viisi lühikirjeldus.

— Tootespetsifikaadi artiklile 2 lisatakse „Riso Nano Vialone Veronese“ omaduste sätestamiseks järgmine lause (samamoodi muudetakse koonddokumendi punkti 3.2):

„„Riso Nano Vialone Veronese“ omadused on järgmised:“

— (tootespetsifikaadi artikkel 2:

kogu tootespetsifikaadi läbivaatamise järel lisatakse järgmised parameetrid, mida varem sisaldas artikkel 6, artiklile 2):

„pikkus : 5,6–5,8 mm; laius : 3,4–3,6 mm; paksus : 2,0–2,2 mm; kuju (pikkuse ja laiuse suhe) : 1,5–1,7; tera : pikk; triip : puudub.“

Lisaks muudetakse pikkust, laiust, paksust ning pikkuse ja laiuse suhet järgmiselt:

„pikkus: 5,4–5,8 mm; laius: 3,2–3,5 mm; paksus: 2,0–2,2 mm; pikkuse ja laiuse suhe 1,6–1,8.“

Omaduste sätestamisel võetakse arvesse kliimamuutuste mõju, mis põhjustavad temperatuurimuutusi „Riso Nano Vialone Veronese“ riisi taimede õitsemise ajal, mis toob kaasa muutused terise pikkuses ja laiuses.

— Artiklile lisatakse sordipuhtusest kõrvalekalde suurim lubatud määr. Varem oli see sätestatud artiklis 6, kuid nüüd paigutati vastav teave artiklisse 2; varem kehtinud määra 2 % suurendati 3 %-ni.

Lisatav lause sõnastatakse järgmiselt: „Sordipuhtusest kõrvalekalde suurim lubatud määr on 3 %“.

Sordipuhtusest kõrvalekalde lubatud määra suurendamine 3 %-ni on seotud vanemaks olnud sordi omaduste uuesti ilmnemisest tulenevate sordi loomulike mutatsioonidega. Lisaks on piirmäär 3 % igal juhul väiksem riiklike õigusaktidega kehtestatud võrdlusväärtusest.

— Järgmine lõik paigutatakse spetsifikaadi artiklist 6 artiklisse 2, sest lõik on viimati nimetatud artikli sisuga rohkem seotud: „„Riso Nano Vialone Veronese“ peab vastama lisaks eespool nimetatud sordiomadustele järgmistele füüsikalistele ja keemilistele parameetritele: amüloos : vähemalt 21 % kuivaines; geelistumise aeg : 15–20 minutit; konsistentsi näitaja : vähemalt 0,85 kg/cm2; viskoossuse näitaja : maksimaalselt 2,5 g/cm.“

— Tootespetsifikaadi artiklile 2 lisatakse järgmine tekst:

„Eespool nimetatud omadused on määratud kindlaks turule laskmiseks sobiva riisi alusel.“

See säte lisatakse, et täpsustada spetsifikaadis varem käsitlemata küsimust, mis on tekitanud ettevõtjates ebakindlust spetsifikaadi kehtivuse aastatel.

Praegu kehtiva tootespetsifikaadi artikkel 6 (tarbimisomadused):

— välja jäetakse järgmine tekst: „„Riso Nano Vialone Veronese“ teradel peavad olema vabasse ringlusse laskmiseks järgmised omadused: kesta värvus : valge; pikkus : keskmine; kuju : ümar; laius : keskmine; hammas : silmatorkav; õlg : jässakas; läbilõige : ringikujuline.“

Tootespetsifikaadis esitatud kesta värvuse, tera pikkuse, kuju, hamba, laiuse, õla ja ristlõike omadused kattuvad riiklikes õigusaktides sätestatud sordi „Vialone Nano“ omadustega; seetõttu on liigne neid spetsifikaadis korrata, sest need on KGT „Riso Nano Vialone Veronese“ jaoks samad.

— Lause „Müügiks sobiva riisi defektide piirmäära kehtestab ministeerium igal aastal dekreedis esitatavate loeteludega, mis avaldatakse Itaalia Vabariigi Teatajas.“

jäetakse välja.

Säte jäetakse välja, sest lubatud riisidefektide piirmäärad kehtestatakse igal aastal seadusega.

— Välja jäetakse lause „Lihvitud riisi ei tohi töödelda säilitamise eesmärgil insektitsiidide ega fumigantidega.“

Säte jäeti välja, sest arvatakse, et lõpptarbija jaoks on tähtis, et toode ei sisaldaks putukaid ega parasiite. Riisi desinfitseerimist enne pakendamist ei tohiks seega välistada, eeldusel et desinfitseerimine ei mõjuta riisi kvaliteeti.

— Välja jäetakse lause „Põllumajandus-, toiduainete- ja metsanduspoliitika ministeerium (Ministero delle politiche agricole alimentari e forestali) võib KGT „Riso Nano Vialone Veronese“ kaitse ühingu (Consorzio di tutela della IGP Riso Nano Vialone Veronese) ettepanekul nimetuse identiteedi paremaks iseloomustamiseks keemilisi ja füüsikalisi parameetreid lisada või muuta.“

See säte ei kehti, kuna tootespetsifikaatide muutmist reguleerib määrus (EL) nr 1151/2012.

Koonddokumendi punktis 4.2

— sisalduv teave — „Keskmise suuruse, peene, oheteta ümmarguse teraga poolvarajane sort; — aretusliin: Nano x Vialone; — sort: japonica riis; — kasutuselevõtu aasta: 1937; — kasvuaeg: 155 päeva; — varre pikkus: 95,2 cm; — sõlmede värvus: violetne; — sõlmevahede värvus: violetsetriibuline; — lehed: violetsetriibulised, rippuvad; — lehetupe värvus: violetne; — kõrvakeste värvus: violetne; — lülide värvus: violetne; — lehekeeleke: pikkus: 17,0 mm, lõhestunud, violetse värvusega; abileht: langev; — pööris: pikkus: 17,8 cm, rippuv, avatud tüüpi, tugevalt pingul, oheteta; — armi värvus: pigmenteerunud; — lible värvus: lillakaspruun; — sõkalde värvus: kere lillakaspruun, kest lillakaspruun, tipp lillakaspruun; — pähik: oheteta, keskmiselt karvane, pikkus: 8,1 mm, laius 4,1 mm, 1 000 tera kaal 37,9 g; — külmataluvus: seemikul hea, õitsemisajal keskmine; vastupidavus sügavas vees (40–50): hea; — seemiku arenemise kiirus: hea; nõutav viljakus: keskmine; riisi lihvimise saagis: 55 %.“

jäeti välja, kuna teave ei ole seotud mitte nimetusega, vaid pigem sordi omadustega. Lisaks viidi punkt kooskõlla nimetuse „Riso Nano Vialone Veronese“ tootespetsifikaadi sisuga.

— Välja jäeti „1 000 tera kaal 31,1 g“, kuna tootespetsifikaat seda ei sisalda ja see ei mõjuta nimetuse eripära.

Geograafiline piirkond

Tootespetsifikaadi artikkel 3:

— lause „Kaitstud geograafilise tähisega „Riso Nano Vialone Veronese“ riisi tootmiseks ette nähtud koorimata riis peab olema kasvatatud Verona tasandikul niisutuseks sobival maal.“ sõnastatakse ümber järgmiselt: „„Riso Nano Vialone Veronese“ peab olema toodetud järgmiste omavalitsuste haldusterritooriumil: [---]“.

Sellise uue sõnastuse eesmärk, milles asendati mõiste „koorimata riis“ toote nimetusega, on viidatud riisi tootmise piirkonnale, mitte enam pelgalt riisi kasvatamise piirkonnale. Praegu kehtiva tootespetsifikaadi artiklis 5 on juba sätestatud, et riis tuleb lihvida samas piirkonnas, kus see on kasvatatud; seega ei kaasne muudatusega täiendavaid „Riso Nano Vialone Veronese“ tootmise geograafilisi piiranguid.

— Tekst „Verona tasandikul niisutuseks sobival maal“ paigutati artikli 5 („Tootmismeetod“) esimesse lõiku, et täiendada selles juba esitatud teavet.

Päritolutõend

— Lisatakse allpool esitatud artikkel 4, milles käsitletakse korda, mida ettevõtjad toote päritolu tagamiseks peavad järgima. „Artikkel 4 — päritolutõend Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Lisaks eespool nimetatule tagavad toote jälgitavuse tootjate ja pakendusasutuste kandmine kontrolliasutuse peetavatesse eriregistritesse ning toodetud koguste õigeaegne deklareerimine kontrolliasutusele. Kõik registrisse kantud füüsilised või juriidilised isikud alluvad kontrolliasutuse kontrollile vastavalt tootespetsifikaadis ja vastavas kontrollikavas esitatud nõuetele. Artikliga 4 asendatakse artikkel 8, mis sisaldas kontrollimiste regulatiivsete muudatuste tulemusena praeguseks kehtetuks muutunud sätteid. Artikli 4 eesmärk on jätta tootespetsifikaadist välja mitu praegu kehtiva spetsifikaadi artiklis 8 sisalduvat toimingut (mis olid KGT kaitse ühingu ülesanded ja käsitlesid kontrollimisi), mida enam ei kohaldata, kuna need on seotud üksnes tootjate ja sertifitseerimisasutusega.“

Tootmismeetod

Artikli 5 (tootmismeetod — seni praegu kehtiva tootespetsifikaadi artikkel 4):

— lauset „„Riso Nano Vialone Veronese“ riis peab olema kasvatatud maal, millel rakendatakse külvikorda.“

muudetakse järgmiselt:

„„Riso Nano Vialone Veronese“ riis peab olema kasvatatud maal, millel rakendatakse külvikorda ning mis on sobiv niisutuseks ja asub tootmispiirkonnas.“

Maa tüübi nõue on paigutatud konsolideeritud tootespetsifikatsiooni artiklist 3 praegu kehtivasse artiklisse 5, sest seda peetakse asjakohasemaks.

— Lauset „Riisi ei tohi kasvatada samal maatükil enam kui kuus aastat järjest ega hakata uuesti kasvatama enne, kui möödunud on vähemalt kaks aastat.“ muudetakse järgmiselt: „„Riso Nano Vialone Veronese“ riisi kohaseks kasvatamiseks tuleb teha järgmised tehnilised ja agronoomilised valikud: — külvikord: riisi ei tohi kasvatada samal maatükil enam kui kuus aastat järjest ega hakata uuesti kasvatama enne, kui möödunud on vähemalt kaks aastat, mil kasvatakse muud põllukultuuri peale riisi.“ Külvikorda kirjeldatakse põhjalikult, et täpsustada töömeetodid, millega tagatakse tarbijate kaitsmiseks toote tervislikkus ja territooriumi kohasus;

— sätet „Maksimaalne hektarisaak ei tohi olla suurem kui 7 tonni.“ muudetakse järgmiselt: „Koorimata riisi maksimaalne hektarisaak ei tohi olla suurem kui 8 tonni.“

Toodangut suurendatakse 7 tonnilt 8 tonnini hektarilt. Praegu põllukultuuri jaoks maa ettevalmistamiseks kasutatavad tehnikad (lasernivelliiride abil) võimaldavad taimede kasvu põllul ühtlasemates tingimustes, millega võib suureneda saagikus, samas kui kvaliteet jääb samaks. Samuti täpsustatakse, et nõuded kehtivad koorimata, mitte lihvitud riisi saagikusele.

— Lauset „Kasutatavad seemned peavad olema sordist „Vialone Nano“ ning seemneid sertifitseeriva asutuse ENSE (Ente Nazionale Sementi Elette) sertifitseeritud.“ muudetakse järgmiselt: „Kasutatavad seemned peavad olema sertifitseeritud kehtivate õigusaktide kohaselt.“

Nõue, et seemned peavad olema sordist „Vialone Nano“, jäetakse välja, sest see kordab artiklis 2 sätestatut. Samuti jäetakse välja viide ENSE-le, sest see asutus ei tegutse enam.

— Lauset „Kuivatatud koorimata riisi niiskusesisaldus peab olema lihvimisele saatmiseks maksimaalselt 14,0 %.“ muudetakse järgmiselt: „Kuivatatud koorimata riisi niiskusesisaldus peab olema ladustamise ajal ja enne lihvimisele saatmist maksimaalselt 14,0 %.“

Täpsustatakse, et hallituse ärahoidmiseks peab koorimata riisi niiskusesisaldus olema maksimaalselt 14 % isegi ladustamise ajal.

— Välja jäetakse lause „Kasutada tohib ainult lahtise tuleta kuivateid, v.a kuivateid, mille kütus on metaan, veeldatud naftagaas (LPG) või põllumajanduslik diislikütus.“

Nõuded kuivatamismeetodite kohta jäetakse välja, kuna need on nüüdseks iganenud.

— Välja jäetakse lause „KGT „Riso Nano Vialone Veronese“ kaitse ühing on pühendunud koostööle sordi „Vialone Nano“ aretaja, teraviljakasvatamise katsetamise instituudi riisikasvatusele spetsialiseerunud Vercelli jaamaga (Istituto Sperimentale per la Cerealicoltura, Stazione specializzata per la risicoltura di Vercelli), kes vastutab sordi „Vialone Nano“ puhtuse säilimise eest.“

Viide teraviljakasvatamise katsetamise instituudi riisikasvatusele spetsialiseerunud Vercelli jaamale jäetakse välja, sest jaam ei vastuta enam sordi puhtuse säilimise eest. Lisaks ei peeta KGT kaitse ühingu raames tehtavat koostööd spetsifikaadi sisu mõistes asjakohaseks.

— Artikkel 5 (tootmismeetod — seni praegu kehtiva tootespetsifikaadi artikkel 5):

— lauset „Riisi kroovimine ja pakendamine peavad toimuma artiklis 3 sätestatud määratletud piirkonnas.“ muudetakse järgmiselt: „Riisi tootmine ja pakendamine peavad toimuma artiklis 3 sätestatud määratletud piirkonnas.“

Viide kroovimisele jäetakse välja, kuna turule on lastud uut tüüpi toode – poolpruun riis, mille tootmine hõlmab koorimist ja osalist kroovimist.

Riisi lihvimine peab toimuma geograafilises piirkonnas, kus riis on kasvatatud, nagu kehtestati esialgu valge riisi jaoks. Lihvimise piirangu säilitamise eesmärk on tagada vastavus tootmise protsessile, mis on korraldatud sellisest sajandeid kestnud traditsioonist tulenevate kriteeriumide alusel, mis on võimaldanud lisaks riisi kasvatamiseks eriti sobivale piirkonnale kaitstud geograafilise tähisega „Riso Nano Vialone Veronese“ riisil endale turul kindel koht leida.

— Lõiku „Riisi lihvimiseks soovitatavad ja lubatud toimingud: koorimine: väliskestade (sõkalde) eemaldamine rullkoorimismasinaga või smirgelkoorimismasinaga; kroovimine: kesta ja idu eemaldamine sobiva kroovimismasinaga; järeltöötlemine: riisi võidakse lisaks kroovimisele lihvida kriitjatest teradest lahtisaamiseks smirgelkettaga ja terise poleerimiseks poleerimisharja või vee-/õhupoleerimisseadmega.“ muudetakse järgmiselt: „Riisi lihvimiseks soovitatavad ja lubatud toimingud: valge riis: koorimine: väliskestade (sõkalde) eemaldamine rullkoorimismasinaga või smirgelkoorimismasinaga; kroovimine: kesta ja idu eemaldamine sobiva kroovimismasinaga; järeltöötlemine: valget riisi võidakse lisaks kroovimisele lihvida kriitjatest teradest lahtisaamiseks smirgelkettaga ja terise poleerimiseks poleerimisharja või vee-/õhupoleerimisseadmega.“

Pärast poolpruuni riisi turule laskmist sõnastatakse lõik selle sisu muutmata ümber, täpsustades, et see käsitleb valget riisi.

— Eespool esitatud lõigu lõppu lisatakse järgmine lause: „Poollihvitud või poolpruun riis: koorimine ja osaline kroovimine.“

Tootespetsifikaadi terviklikkuse ja selguse parandamiseks lisatakse poollihvitud või poolpruuni riisi töötlemise toimingute kirjeldus.

Seos piirkonnaga

— Kuna osa praegu kehtiva spetsifikaadi artikli 6 („Tarbimisomadused“) sisu paigutatakse artiklisse 2 ja muu sisu jäetakse välja, sisaldab tootespetsifikaadi uue versiooni artikkel 6 andmeid seose kohta päritoluterritooriumiga. Täpsemalt täiendab see artikkel spetsifikaati, nii et see hõlmab kogu praegu kehtivate eeskirjadega nõutud sisu, ja koondab kogu teabe, mida sisaldas nimetuse registreerimise toimik, ning teabe, mida sisaldas Euroopa Liidu Teatajas (L 71/17) avaldatud kokkuvõte. Spetsifikaadi artikkel 6 sõnastatakse ümber järgmiselt:

„Artikkel 6 — seos keskkonnaga

Mulla- ja kliimategurid

KGT „Riso Nano Vialone Veronese“ riis on kasvatatud Verona ümbruse tasandikel asuvate riisipõldude kerges, settelises ja keskmise konsistentsiga mullas, millele on lubjakivi leidumise tõttu enamasti omane leelisene reaktsioon (suur pH).

Piirkonna eripära on, et sealne allikavesi on samuti leeliseline, kuna see voolab lubjastest kaljudest. Selline leeliselisus on Verona piirkonna riisipõldude keskkonnale iseloomulik ja eristab seda enamikust muudest Itaalia riisikasvatuspiirkondadest. Lisaks kasutatakse nendel aladel riisi viljelemiseks traditsiooniliselt külvikorrasüsteemi, millega vähendatakse oluliselt taimekaitsevahendite ja keemiliste väetiste kasutamist.

Määratletud piirkonna üldiselt leeliselised Verona mullad, ühtlane kliima ja külvikorrasüsteem tagavad Verona riisi kasvatamiseks tasakaalustatud tegurite kombinatsiooni, mis võimaldab põllukultuuri kasvuperioodi raskusteta kulgemise.

Ajalooline ja inimfaktor

Ajaloolised allikad tõendavad, et Veronas ja selle ümbruses hakkas riisikasvatus levima 16. sajandi esimesel paarikümnel aastal ja et riisi hakkasid kasvatama Lombardiast pärit perekonnad. Riisikasvatuse tõttu hariti üles paljud soised alad, mis oleksid muidu jäänud tootmisest välja.

Veneetsia Senat asutas 1545. aastal kasutamata ressursside järelevalvajate magistraadi eesmärgiga reguleerida Verona riisipõldude hoogsalt suurenevat veetarvet ja lubas ehitada riisiveskeid, st vesiveskeid koorimata riisi puhastamiseks. Verona riisi, mis oli juba tuntud, müüdi peaaegu eranditult Veneetsia Rialto turul ja see muutus peagi piirkonna majanduse peamiseks tuluallikaks.

Suurest hulgast joonistest ja kartograafilistest dokumentidest ilmneb, et Veronas oli riisikasvatusel juba 17. ja 18. sajandil suur majanduslik ja sotsiaalne tähtsus.

Verona piirkonna riisikasvatuses on väga oluline osa riisikasvatajatel, kes on kasutusele võtnud külvikorra, rohimise ja väetamise agronoomilised tehnikad ja kasutavad neid järjepidevalt, mis võimaldab saada toote, mis on kvaliteetne ja tervislik isegi enne töötlemist.

Sama tähtis on koorimata riisi lihvimine. Riisi lihvitakse kohalikes riisiveskites, mille eelkäijateks olid 16. sajandil suurel hulgal piirkonda tekkinud veskid (pile da riso), millest mõni töötab veel tänapäevalgi.

Nendes puhastati riis kestast vee jõul töötavate uhmrinuiade abil. Ehkki praegu lihvitakse riisi nüüdisaegsete masinate abil, järgitakse siiski nõudeid ja püütakse jõuda tulemusteni, mis lähtuvad sajanditepikkusest traditsioonist.

Tera sobib pärast lihvimist suurepäraselt Verona tüüpilise risoto valmistamiseks.“

Koonddokumendi punkti 5 määruse (EL) nr 668/2014 I osa sätetega kooskõlla viimiseks lisatakse järgmised lõigud:

— „KGT „Riso Nano Vialone Veronese“ registreerimise taotlus põhineb toote omadustel.“.

— „Riisi lihvitakse kohalikes riisiveskites, mille eelkäijateks olid 16. sajandil suurel hulgal piirkonda tekkinud veskid (pile da riso), millest mõni töötab veel tänapäevalgi. Nendes puhastati riis kestast vee jõul töötavate uhmrinuiade abil. Ehkki praegu lihvitakse riisi enamasti nüüdisaegsete masinate abil, järgitakse siiski nõudeid ja püütakse jõuda tulemusteni, mis lähtuvad sajanditepikkusest traditsioonist. Riisiteri ei koorita ega kroovita kunagi täielikult; tera jääb osaliselt kestaga kaetuks ja sobib sellisena kõige paremini Verona tüüpilise risoto valmistamiseks.“

Kontrollid

Praegu kehtiva tootespetsifikaadi artikkel 8 — kontrollid:

— Välja jäetakse lause — „Kõik riisikasvatajad peavad pärast külvamise lõpuleviimist esitama KGT kaitse ühingule ette nähtud vormil tootmisaruande, millel on esitatud iga riisisordi kasvatamise pindala ja vastavate katastriüksuste andmed. — Aruanne peab laekuma KGT kaitse ühingule hiljemalt iga aasta 31. mail koos riiklikule riisiasutusele (Ente Nazionale Risi) esitatud pindalaaruande koopiaga. — Samuti peavad riisikasvatajad esitama hiljemalt iga aasta 30. novembril ja igal juhul enne riisi müümise algust samamoodi KGT kaitse ühingu ette nähtud vormil aruande toodetud sordi „Vialone Nano“ koorimata riisi eri partiide koguste kohta ning taotlema proovivõttu.“ Väljajätmise põhjused on esitatud allpool. Ettevõtjate täidetavad tootmisaruannete esitamise nõuded määrab kindlaks kontrolliasutus ja need on sätestatud vastavas kontrollikavas. Toodetud koguste aruanded tuleb saata kontrolliasutuse määratud tähtaja jooksul kontrolliasutusele ja mitte KGT kaitse ühingule, kelle kohustuste hulka ei kuulu tootespetsifikaadi nõuete täitmise kontrollimine. Lisaks avaldab kõik kontrollimiseks kasutatavad vormid kontrolliasutus, mitte KGT kaitse ühing, kelle kohustuste hulka kontrollimine ei kuulu. — „KGT kaitse ühing peab võtma lühikese aja jooksul proovid koorimata riisi kuhjadest, tegema vajalikud kontrollid ja andma loa nimetuse kasutamiseks.“ Proovivõtu eest vastutavad üksikettevõtjad, mitte KGT kaitse ühing, kelle kohustuste hulka ei kuulu tootespetsifikaadi nõuete täitmise kontrollimine. — „KGT kaitse ühing peab saatma kõik „Riso Nano Vialone Veronese“ koorimata riisi tootmist käsitlevad töödeldud andmed teavitamise eesmärgil Verona kaubanduskojale.“ Sätestatu ei kuulu KGT kaitse ühingu määratud ülesannete hulka, seetõttu ei ole kohane, et spetsifikaat seda sisaldab. — „Riisiveskid peavad vastama kõikidele KGT „Riso Nano Vialone Veronese“ kaitse ühingu suunistele, alluma ühenduse kontrollimistele ja tegema ühendusele kättesaadavaks riikliku riisiasutuse (Ente Nazionale Risi) registrid.“ KGT kaitse ühingu kehtestatud suuniste täitmise tagamiseks sätestatud ettevõtjate kohustused ei ole seotud spetsifikaadi sisuga, seetõttu peetakse kohaseks lause välja jätta. Kohustused kontrolliasutuse ees on sätestatud spetsifikaadi artiklis 7. — „Käesoleva tootespetsifikaadi rakendamise üle teeb järelevalvet põllumajandus-, toidu- ja metsanduspoliitika ministeerium, kes võib kasutada KGT kaitse ühingu teenuseid „Riso Nano Vialone Veronese“ riisi kasvatamise/tootmise ja sellega kauplemise seiramise eesmärgil kooskõlas määruse (EMÜ) nr 2081/92 artikliga 10.“ Lõigus sätestatu asemel kehtivad praegu kontrollimist käsitlevad õigusaktid, millega on pandud kontrolliasutustele kohustus kontrollida tootespetsifikaadi nõuete täitmist. — Tootespetsifikaadi nõuete täitmise kontrollimise eest vastutava kontrolliasutuse andmed lisatakse tootespetsifikaadi artiklile 7.“

Märgistamine

Artikkel 8 — märgistamine (varasem praegu kehtiva tootespetsifikaadi artikkel 7)

— Välja jäetakse lause „Keelatud on kasutada täiendavaid geograafilisi viiteid või geograafilisi või topograafilisi tähiseid, millega viidataks artiklis 3 nimetatud tootmispiirkonnas asuvatele geograafilistele piirkondadele või omavalitsustele või nende osadele.“ Täiendavate geograafiliste või topograafiliste viidete kasutamise keeld tühistati, et võimaldada tootjatel lisada geograafilisi viiteid KGT „Riso Nano Vialone Veronese“ tootmispiirkonnale.

— Lauset „Lubatud on siiski kasutada nimetusi, ärinimesid ja eraõiguslikke kaubamärke, eeldusel et need ei ole toodet kiitvad ega eksita ostjat geograafiliste nimetuste mõistes.“ muudetakse järgmiselt: „Lubatud on siiski kasutada nimetusi, ärinimesid ja eraõiguslikke kaubamärke, eeldusel et need ei ole selgelt toodet kiitvad ega eksita ostjat, samuti ELi eeskirjadele vastavaid riigiasutuste ja piirkondade avalik-õiguslikke kaubamärke.“

„Riso Nano Vialone Veronese“ märgistusele ELi eeskirjadele vastavaid riigiasutuste ja piirkondade avalik-õiguslikke kaubamärke lisada lubava sätte eesmärk on võimaldada anda tarbijatele rohkem teavet nimetusega toote kasvatamise/tootmise kohtade kohta.

— Lauset „Vabasse ringlusse lastava „Riso Nano Vialone Veronese“ pakendid peavad olema valmistatud praegu kehtivate õigusaktidega lubatud materjalist ja suurusega 0,5 kg, 1 kg, 2 kg või 5 kg.“ muudetakse järgmiselt: „„Riso Nano Vialone Veronese“ lastakse vabasse ringlusse praegu kehtivate õigusaktidega lubatud pakendis.“

Lause sõnastati ümber ja viide kinnispakkide kaalule jäeti välja, et võimaldada pakendajatel pakkuda erinevaid turul nõutavaid koguseid.

— Lause „Kaitstud geograafiline tähis „Riso Nano Vialone Veronese“ peab olema kantud pakendile selgete, kustumatute tähtedega, mille värv eristub selgelt taustavärvist, ja nii, et tähis eristub selgelt kogu muust pakendil esitatud teabest.“ on asendatud järgmisega: „Iga pakend tuleb märgistada KGT „Riso Nano Vialone Veronese“ logoga ja ELi logoga. KGT logo kujutis peab ühtima allpool esitatuga, selle kirjatüüp peab olema „Times New Roman“ ja vertikaalselt 62 % tihendatud. Logo on järgmine:“

Spetsifikaadi suurema selguse huvides ja selleks, et tarbijad tunneksid toote paremini ära, kehtestatakse muudatusega KGT „Riso Nano Vialone Veronese“ logo ja reguleeritakse selle kasutamist, määrates kasutatava nimetuse kirjatüübi.

— Järgmine lause jäetakse välja: „Riisipakendid nummerdatakse KGT „Riso Vialone Nano Veronese“ kaitse ühingu juhiste kohaselt.“

Pakendite nummerdamise nõue jäetakse välja, kuna praegu kehtivate õigusaktidega tagatakse kõikide toodete jälgitavus. Pakendite nummerdamine oli bürokraatlik lisatoiming, mida tootjad pidid tegema.

Pakendamine

Koonddokumendi punkt 4.8

— Lause „Riis pakendatakse paberkotti, millel on tootja riisiveski silt ja kaitstud päritolunimetuse tähis.“ jäetakse välja. Muudatuse eesmärk on kõrvaldada vastuolu tootespetsifikaadiga, milles ei ole riisipakendite materjali täpsustatud. Punkt viiakse kooskõlla tootespetsifikaadiga.

— Lause „Logo sisaldab ajaloolise isiku Cangrande della Scala kujutist valgel hobusel ja kollast riisi pöörist mustal taustal; logo alumises osas asub Verona vapp, millel on kujutatud punast redelit kollasel taustal.“ jäetakse välja, kuna on vastuolus eespool esitatud muudatusega sätestatud logo omadustega. Taotlusele lisatud koonddokumendi punkt 3.6 viiakse seega kooskõlla tootespetsifikaadi sisuga.

Redaktsioonilised muudatused

— Pealkirja „Artikkel 2 — riisi sort“ muudetakse järgmiselt: „Artikkel 2 — toote omadused“.

Artikli pealkirja muudetakse ja kogu artikkel sõnastatakse ümber, samuti paigutatakse artiklisse 2 tootespetsifikaadi artiklis 6 (tarbimisomadused) olnud teave.

— — Tootespetsifikaadi „Artikkel 4 — kasvatamise ja kuivatamise omadused“ ning „Artikkel 5 – riisi lihvimise meetodid“ liidetakse üheks artikliks, mille pealkiri on „Artikkel 5 – tootmismeetod“.

KOONDDOKUMENT

„RISO NANO VIALONE VERONESE“

ELi nr: PGI-IT-01529-AM03 – 22. juuni 2018

KPN ( )KGT (X)

1. Nimetus(ed)

„Riso Nano Vialone Veronese“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass: 1.6. puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud geograafilise tähisega „Riso Nano Vialone Veronese“ riis peab olema eranditult koorimata riis sordist „Vialone Nano“.

Vabasse ringlusse laskmiseks tuleb „Riso Nano Vialone Veronese“ liigitada ühte järgmisse tootekategooriasse:

— poollihvitud või poolpruun riis: saadud idu ja kesta osalist eemaldamist hõlmava lihvimise teel;

— valge riis: saadud kesta täielikku eemaldamist hõlmava lihvimise teel;

„Riso Nano Vialone Veronese“ omadused on järgmised:

— pikkus 5,4–5,8 mm;

— laius 3,2–3,5 mm;

— paksus: 2,0–2,2 mm;

— pikkuse ja laiuse suhe: 1,6–1,8;

— tera: pikk;

— triip: puudub.“

Lisaks ei tohi sordipuhtusest kõrvalekalde määr olla suurem kui 3 %.

„Riso Nano Vialone Veronese“ peab vastama lisaks eespool nimetatud sordiomadustele järgmistele füüsikalistele ja keemilistele parameetritele:

— amüloos : vähemalt 21 % kuivaines; — geelistumise aeg : 15–20 minutit; — konsistentsi näitaja : vähemalt 0,85 kg/cm2; — viskoossuse näitaja : maksimaalselt 2,5 g/cm.

Eespool nimetatud omadused on määratud kindlaks turule laskmiseks sobiva riisi alusel.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

„Riso Nano Vialone Veronese“ kasvatamise ja lihvimise (koorimise, erineval määral kroovimise ja järeltöötlemise) etapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Riis tuleb pakkida määratletud geograafilises piirkonnas, et vältida lihvitud riisi teradel mikrokahjustuste tekkimist niiskuse muutuste ja mehaanilise pinge tõttu, mis vastasel juhul jahvatatud riisi mõjutaksid. Kui riis on saanud kahjustada, väheneb toote kuumutamise käigus kvaliteet, samuti lüheneb kuumutamise aeg.

3.6. Sellise toote märgistamise erieeskirjad, millele registreeritud nimetus viitab

Iga pakend tuleb märgistada KGT „Riso Nano Vialone Veronese“ logoga ja ELi logoga.

Logo on järgmine:

4. Geograafilise piirkonna täpne määratlus

Verona provintsi lõunaosa järgmised omavalitsused: Mozzecane, Nogarole Rocca, Vigasio, Trevenzuolo, Erbè, Sorgà, Nogara, Gazza Veronese, Salizzole, Isola della Scala, Buttapietra, Sanguinetto, Concamarise, Casaleone, Cerea, San Pietro di Morubio, Bovolone, Roverchiara, Isola Rizza, Oppeano, Ronco All’Adige, Palù, Zevio ja Povegliano Veronese.

5. Seos geograafilise piirkonnaga

KGT „Riso Nano Vialone Veronese“ registreerimise taotlus põhineb toote omadustel.

Määratletud piirkonnas on ühtlane kliima, mis sobib hästi tähisega „Riso Nano Vialone Veronese“ riisi kasvatamiseks. Kasvatamise teeb võimalikuks värske ja puhas allikavesi, mida on piirkonnas üsna palju. Nendel aladel kasutatakse riisi viljelemiseks külvikorrasüsteemi, millega vähendatakse oluliselt taimekaitsevahendite ja keemiliste väetiste kasutamist.

Verona piirkonna pinnase omadused eristavad seda teistest riisikasvatuspiirkondadest:

— mulla alati leeliseline reaktsioon (suur pH);

— lubjastest kaljudest voolav allikavesi, mis on seega samuti leeliseline;

— põlvest põlve edasi antud maaviljelusmeetodid.

Riisi lihvitakse kohalikes riisiveskites, mille eelkäijateks olid 16. sajandil suurel hulgal piirkonda tekkinud veskid (pile da riso), millest mõni töötab veel tänapäevalgi. Nendes puhastati riis kestast vee jõul töötavate uhmrinuiade abil. Ehkki praegu lihvitakse riisi enamasti nüüdisaegsete masinate abil, järgitakse siiski nõudeid ja püütakse jõuda tulemusteni, mis lähtuvad sajanditepikkusest traditsioonist. Riisiteri ei koorita ega kroovita kunagi täielikult; tera jääb osaliselt kestaga kaetuks ja sobib sellisena kõige paremini Verona tüüpilise risoto valmistamiseks.

Viide tootespetsifikaadi avaldamisele

(kõnealuse määruse artikli 6 lõike 1 teine lõik)

Ministeerium algatas riikliku vastuväidete esitamise menetluse, avaldades kaitstud geograafilise tähise „Riso Vialone Nano Veronese“ tunnustamise ettepaneku 11. mai 2018. aasta Itaalia Vabariigi Teatajas nr 108.

Tootespetsifikaadi täieliku teksti leiab veebisaidilt http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsanduspoliitika ministeeriumi kodulehelt (www.politicheagricole.it), klõpsates „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.